་སེམས་དཔའ་ཐུགས་ཀྱི་མེ་ལོང་ལས༔ ལས་བྱང་དོན་གྱི་གསལ་འདེབས་བཞུགས་སོ༔ ༔

ྈྃ༔ ༔྅྅྅྅ རིག་པ་རང་བྱུང་ལྷ་ལ་ཕྱག་འཚལ་ལོ༔ བདག་འདྲ་རྒྱ་གར་མཁས་པ་པད་འབྱུང་གིས༔ རྫོགས་ཆེན་འཕྲིན་ལས་དོན་གྱི་གསལ་འདེབས་བསྟན༔ ཀུན་སྣང་ཐུགས་རྗེ་
སེམས་ཀྱི་ཆོ་འཕྲུལ་ཏེ༔ སེམས་ཅན་སངས་རྒྱས་ཀ་དག་འདུས་མ་བྱས༔ ཡེ་དབྱིངས་ངང་དུ་ཡེ་གསལ་ལྷ་ཚོགས་བཞུགས༔ ས་མ་ཡཱ༔ རྒྱ་རྒྱ་རྒྱ༔ དེ་ལ་དང་པོ་ལྟ་བའི་མཚམས་གཅོད་ནི༔ དབེན་པའི་གནས་སུ་བདེ་
བའི་སྟན་ལ་འདུག༔ ཧཱུྃ༔ ང་ནི་ཡེ་ནས་མི་འགྱུར་ལྷ་ཡི་སྐུ༔ སྣོད་བཅུད་སྣང་སྲིད་འཁོར་འདས་ཡེ་ནས་དག༔ བར་ཆད་འབྱུང་པོ་ཞེས་བྱའི་མིང་ཡང་མེད༔ ཡེ་གྲོལ་ཀུན་
བཟང་ཀློང་དུ་མཚམས་བཅད་དོ༔ ཨོཾ་ཨཱཿཧཱུྃ་སྭཱ་ཧཱ༔ འབྱུང་པོ་ཨུ་ཙ་ཏ་ཡ་ཧཱུྃ་ཕཊ༔ ཅེས་བརྗོད་ལྟ་བའི་ངང་ལ་བཞག་པར་བྱ༔ དེ་ནས་སྲུང་བའི་འཁོར་ལོ་བསྒོམ་པ་ནི༔ ཧཱུྃ༔ བདག་

ྈྃ༔ ༔ཉིད་བཛྲ་ཧེ་རུ་ཀ་སྐུ་མདོག་མཐིང་༔ བ་སྤུའི་རྩེ་ནས་མེ་སྟག་ཚ་ཚ་འཕྲོ༔ སྐུ་ཡི་ཆ་ལས་མཚོན་ཆའི་སྐར་མདའ་ཆད༔ རྡོ་རྗེ་གྲི་གུག་གཏུན་ཤིང་
རལ་གྲི་དང་༔ འཁོར་ལོའི་རྩིབས་ལ་མེ་རི་ལྔ་ཡིས་བསྐོར༔ གནོད་བྱེད་ངར་འཛིན་བགེགས་རྣམས་བསྲེག་པར་འགྱུར༔ ཨོཾ་བཛྲ་རཀྵ་ཛྭ་ལ་རཾ་རཾ་རཾ་རཾ་རཾ༔ ཞེས་བརྗོད་
བསྲུང་བའི་འཁོར་ལོ་གསལ་བར་བསྒོམ༔ ས་མ་ཡཱ༔ རྒྱ་རྒྱ་རྒྱ༔ སྐྱབས་སེམས་སྡོམ་བཟུང་ཚོགས་བསགས་ཡན་ལག་ནི༔ རྩ་གསུམ་ལྷ་ཚོགས་ནམ་མཁར་དམིགས་བྱས་ལ༔ ན་མོཿ ཐུགས་རྗེ་འགྲོ་བའི་
དོན་ལ་རབ་བརྩོན་པའི༔ ཆོས་རྗེ་བླ་མ་རྣམས་ལ་སྐྱབས་སུ་མཆི༔ མཆོག་ཐུན་དངོས་གྲུབ་རྣམ་གཉིས་སྟེར་མཛད་པའི༔ ཡི་དམ་ལྷ་ཚོགས་རྣམས་ལ་སྐྱབས་སུ་མཆི༔

ལེགས་ཉེས་སྟངས་འཛིན་དམ་ཚིག་རྗེས་གཅོད་པའི༔ མཁའ་འགྲོ་ཆོས་སྐྱོང་རྣམས་ལ་སྐྱབས་སུ་མཆི༔ བློ་སྦྱངས་ཏེ་སྐྱབས་འགྲོ་དག་ལ་འབད༔ ན་མོཿ བདག་གིས་འགྲོ་བ་སེམས་ཅན་ཀུན་དོན་དུ༔ སྨོན་འཇུག་
བྱང་ཆུབ་མཆོག་ཏུ་སེམས་བསྐྱེད་ནས༔ སེམས་ཅན་མ་སྒྲོལ་བསྒྲལ་དང་མ་འགྲོལ་གྲོལ༔ དབུགས་དབྱུང་མྱང་འདས་ཚད་མེད་བཞི་ལ་འགོད༔ ཧོཿ རྡོ་རྗེ་སློབ་དཔོན་བརྩེ་བས་དགོངས་སུ་གསོལ༔
གསང་བ་སྔགས་ཀྱི་རྒྱུད་ལས་རབ་གསུངས་པའི༔ རྩ་བ་ཡན་ལག་དམ་ཚིག་མ་ལུས་ཀུན༔ བདག་གིས་ཡང་དག་བླངས་ཤིང་བསྲུང་བར་བགྱི༔ ཞེས་བརྗོད་སྐྱབས་ཡུལ་རང་དང་དབྱེར་མེད་གྱུར༔ ས་མ་ཡཱ༔ རྒྱ་རྒྱ་རྒྱ༔
དེ་ནས་ཀུན་གཞི་ལྷ་ཡི་ཏིང་འཛིན་ནི༔ ཧཱུྃ༔ ཡེ་སྟོང་ཀ་དག་ཆེན་པོའི་མཁའ་དབྱིངས་ན༔ ལོངས་སྤྱོད་རྫོགས་སྐུ་ཡེ་ཤེས་རང་རྩལ་ལས༔ འབྱུང་བ་ལྔ་དག་འཇའ་འོད་ཐིག་ལེའི་དབུས༔ རིན་ཆེན་ལས་གྲུབ་ཕོ་བྲང་
ཆེན་པོའི་ནང་༔ འོད་ལྔའི་ཐིག་ལེ་ཟླུམ་པོ་འཁྱིལ་བའི་ཀློང་༔ རིན་ཆེན་ཁྲི་དང་པདྨ་ཉི་ཟླའི་གདན༔ ཨོཾ་ཨཱཿཧཱུྃ་དང་སྭཱ་ཧཱའི་ཡི་གེ་ལས༔ རང་ཉིད་བཅོམ་ལྡན་རྡོ་རྗེ་སེམས་དཔའ་ནི༔ ཞལ་གཅིག་ཕྱག་
གཉིས་སྐུ་མདོག་དཀར་ལ་འཚེར༔ ཕྱག་གཡས་རྡོ་རྗེ་རྩེ་ལྔ་ཐུགས་ཁར་གདེངས༔ གཡོན་པ་དངུལ་དཀར་དྲིལ་བུ་དཀུ་ལ་བརྟེན༔ དབུ་སྐྲ་རལ་པའི་ཅོད་པན་གྱེན་ལ་བརྫེས༔ ལྷག་མ་ཟུར་ཕུད་དཔུང་པའི་

ྈྃ༔ ༔སྟེང་དུ་འཕྱང་༔ ན་བཟའ་དམར་པོའི་སྟོད་གཡོག་སྣ་ཚོགས་ཀྱི༔ ཤམ་ཐབས་གསོལ་ནས་ཞབས་གཉིས་སྐྱིལ་ཀྲུང་བཞུགས༔ དབུ་རྒྱན་སྙན་རྒྱན་མགུལ་རྒྱན་སེ་མོ་དོ༔ ཕྱག་གདུབ་
ཞབས་གདུབ་རིན་ཆེན་རྒྱན་གྱིས་སྤྲས༔ དེ་ཡི་པང་དུ་རྡོ་རྗེ་སྙེམ་མ་ནི༔ སྐུ་མདོག་དམར་མོ་ཞལ་གཅིག་ཕྱག་གཉིས་མ༔ བདེ་བའི་ཉམས་ལྡན་བཅུ་དྲུག་ན་ཚོད་ཅན༔ གྲི་གུག་ཐོད་འཛིན་ཡབ་དང་གཉིས་
མེད་འཁྲིལ༔ ཙིཏྟ་དྭངས་མ་ལྔ་ལྡན་ཐིག་ལེའི་ཀློང་༔ དྲུག་པའི་མངའ་བདག་རྒྱལ་བ་རྡོ་རྗེ་འཆང་༔ སྐུ་མདོག་མཐིང་འཚེར་རྡོར་དྲིལ་བསྣོལ་ནས་འཛིན༔ རྡོ་རྗེ་རྣལ་འབྱོར་དམར་མོ་སྐུ་ལ་འཁྲིལ༔
ལོངས་སྤྱོད་རྫོགས་སྐུའི་རྒྱན་དང་ཆ་ལུགས་རྫོགས༔ རང་གི་སྤྱི་གཙུག་འཇའ་འོད་ཉི་ཟླའི་དབུས༔ ཆོས་སྐུའི་བླ་མ་ཀུན་བཟང་སྐུ་མདོག་མཐིང་༔ སྐྱིལ་ཀྲུང་མཉམ་གཞག་ཆོས་ཉིད་བཟང་མོས་འཁྱུད༔
མདུན་དུ་རྣམ་པར་སྣང་མཛད་སྐུ་མདོག་མཐིང་༔ འཁོར་ལོ་དྲིལ་འཛིན་སྤྱན་མ་ཡུམ་དང་སྦྱོར༔ པདྨ་ཉི་ཟླའི་གདན་ལ་སྐྱིལ་ཀྲུང་བཞུགས༔ གཡས་སུ་བཅོམ་ལྡན་རིན་འབྱུང་སྐུ་མདོག་སེར༔ རིན་ཆེན་
དྲིལ་འཛིན་མ་ཀི་ཡུམ་དང་སྦྱོར༔ པདྨ་ཉི་ཟླའི་གདན་ལ་སྐྱིལ་ཀྲུང་བཞུགས༔ རྒྱབ་ཏུ་སྣང་བ་མཐའ་ཡས་སྐུ་མདོག་དམར༔ པདྨ་དྲིལ་འཛིན་གོས་དཀར་ཡུམ་དང་སྦྱོར༔ པདྨ་ཉི་ཟླའི་གདན་ལ་སྐྱིལ་ཀྲུང་

བཞུགས༔ གཡོན་དུ་བཅོམ་ལྡན་དོན་གྲུབ་སྐུ་མདོག་ལྗང་༔ རྒྱ་གྲམ་དྲིལ་འཛིན་སྒྲོལ་མ་ཡུམ་དང་སྦྱོར༔ པདྨ་ཉི་ཟླའི་གདན་ལ་སྐྱིལ་ཀྲུང་བཞུགས༔ ཀུན་ཀྱང་དབུ་རྒྱན་སྙན་རྒྱན་ལ་སོགས་པ༔ ལོངས་
སྤྱོད་རྫོགས་སྐུའི་རྒྱན་རྣམས་སྐུ་ལ་རྫོགས༔ ཕྱི་ཁྱམས་ཁོར་ཡུག་འཇའ་འོད་ལྔ་ལྡན་ཀློང་༔ སེམས་དཔའ་ལྕམ་དྲལ་དཔའ་བོ་མཁའ་འགྲོ་དང་༔ ཆོས་སྐྱོང་སྲུང་མ་དྲེགས་པ་སྡེ་བརྒྱད་རྣམས༔ ཏིལ་གོང་ཁ་
ཕྱེ་ལྟ་བུར་གསལ་བར་བཞུགས༔ ཐམས་ཅད་རང་སྣང་སེམས་ཀྱི་ཆོ་འཕྲུལ་ཏེ༔ བསྐྱེད་བྱ་སྐྱེད་བྱེད་གཟུང་འཛིན་ཀ་ནས་དག༔ སྣང་སྟོང་སྒྱུ་མའི་ངང་དུ་གསལ་བར་བསྒོམ༔ དེ་ལྟར་ཡེ་ནས་རང་དང་གཉིས་མེད་
ལྷ༔ སྤྱན་འདྲེན་དྲང་བྱ་དྲོངས་བྱེད་བྲལ་གྱུར་ཀྱང་༔ གཉིས་འཛིན་རྣམ་རྟོག་སྦྱང་ཕྱིར་སྤྱན་འདྲེན་ནི༔ ཨོཾ་ཨཱཿཧཱུྃ་སྭཱ་ཧཱ༔ ཧཱུྃ༔ དམིགས་མེད་ཆོས་དབྱིངས་མཁའ་ཀློང་ཡངས་པ་ནས༔ སྨྲ་བསམ་བརྗོད་བྲལ་འགྱུར་མེད་ངོ་བོར་
གནས༔ བདེ་ཆེན་རིག་པ་ཡེ་ཤེས་སྙིང་པོ་ཅན༔ འཁོར་འདས་ཡེ་གྲོལ་ངང་ནས་གཤེགས་སུ་གསོལ༔ ཧཱུྃ༔ ངོ་བོའི་རྩལ་ལས་རང་བཞིན་འོད་གསལ་བ༔ ལྷུན་གྲུབ་སྐུ་དང་ཐིག་ལེའི་ཞིང་ཁམས་རྒྱས༔
རིག་པ་རང་ཤར་བཅོམ་ལྡན་རིགས་ལྔའི་ཚོགས༔ འགྲོ་འདུལ་འཕྲིན་ལས་མཛད་ཕྱིར་གཤེགས་སུ་གསོལ༔ ཧཱུྃ༔ ཐུགས་རྗེས་གང་འདུལ་སྤྱིར་ཡང་སྤྲུལ་སྒྱུར་འགྱེད༔ ཞི་རྒྱས་དབང་དྲག་འཕྲིན་ལས་རྣམ་

ྈྃ༔ ༔པ་བཞིས༔ བདུད་བཞི་མ་ལུས་དབྱིངས་སུ་དག་མཛད་པའི༔ དཔའ་བོ་ཌཱ་ཀི་ཆོས་སྐྱོང་གཤེགས་སུ་གསོལ༔ བཛྲ་ས་མ་ཡ་ཛཿཛཿཛ༔ བརྟན་བཞུགས་ནི༔ ཧཱུྃ༔ ཆོས་ཀྱི་དབྱིངས་ལ་
གཤེགས་བཞུགས་མི་མངའ་ཡང་༔ མ་རིག་གཉིས་འཛིན་དྲི་མ་སྦྱང་ཕྱིར་དུ༔ རང་བྱུང་ལྷུན་གྲུབ་ཡེ་རྫོགས་དཀྱིལ་འཁོར་འདིར༔ འགྱུར་མེད་མི་གཡོ་བརྟན་པར་བཞུགས་སུ་གསོལ༔ ས་མ་ཡཱ༔ ཨ་
བེ་ཤ་ཏིཥྛ་ལྷན༔ དབྱིངས་ནས་དབང་བསྐུར་ནི༔ ཧཱུྃ༔ འོག་མིན་ཆོས་དབྱིངས་ཕོ་བྲང་ནས༔ རྒྱལ་བ་རིགས་ལྔའི་ལྷ་ཚོགས་ལ༔ སྐུ་གསུང་ཐུགས་སུ་ལྷུན་གྲུབ་ཕྱིར༔ རིགས་ཀྱི་བདག་པོས་དབང་བསྐུར་རོ༔
ཨོཾ་ཧཱུྃ་ཏྲཱཾ་ཧྲཱིཿཨཱ༔ ཨ་བྷི་རིཉྩ་ཧཱུྃ༔ ཕྱག་འཚལ་བ་ནི༔ ཧཱུྃ༔ སྐྱེ་མེད་རྣམ་དག་ཆོས་ཀྱི་སྐུ༔ འགག་མེད་རང་རིག་ལོངས་སྤྱོད་རྫོགས༔ སྣ་ཚོགས་རང་གྲོལ་སྤྲུལ་པའི་སྐུ༔ སྐུ་གསུམ་ལྷ་ཚོགས་རྣམས་ལ་
ཕྱག་འཚལ་ལོ༔ ཨ་ཏི་པཱུ་ཧོ༔ པྲ་ཏིཙྪ་ཧོ༔ དེ་ནས་མཆོད་པ་འབུལ་བ་ནི༔ ཨོཾ་ཨཱཿཧཱུྃ༔ ཧཱུྃ༔ ཆོས་ཀྱི་དབྱིངས་ལས་རང་བྱུང་གྲུབ་པའི་ལྷ༔ བཅོམ་ལྡན་རྒྱལ་བ་རིགས་ལྔའི་ལྷ་ཚོགས་ལ༔ ཕྱི་ནང་གསང་
གསུམ་དེ་བཞིན་ཏིང་འཛིན་དང་༔ སྣོད་བཅུད་འཁོར་འདས་ཡེ་གྲོལ་མཆོད་པ་འབུལ༔ སརྦ་པཱུ་ཙ་ཧོ༔ སྤྱན་ལ་མཆོད་པའི་ལྷ་མོ་གཟུགས་མཛེས་མ༔ དཀར་མོ་ཕྱག་གཉིས་གར་སྒྱུར་མེ་ཏོག་བསྣམས༔

རྒྱལ་བ་རིགས་ལྔའི་སྤྱན་ལ་མཆོད་པ་འབུལ༔ བཞེས་ནས་འགྲོ་བའི་དོན་ཀུན་མཛད་དུ་གསོལ༔ ཨོཾ་བཛྲ་པུཥྤེ་ཨ་ཧཱུྃ༔ ཧཱུྃ༔ སྙན་ལ་མཆོད་པའི་ལྷ་མོ་གཟུགས་མཛེས་མ༔ སྔོན་མོ་ཕྱག་གཉིས་གར་སྒྱུར་
པི་ཝཾ་བསྣམས༔ རྒྱལ་བ་རིགས་ལྔའི་སྙན་ལ་མཆོད་པ་འབུལ༔ བཞེས་ནས་འགྲོ་བའི་དོན་ཀུན་མཛད་དུ་གསོལ༔ ཨོཾ་བཛྲ་ཤཔྟ་ཨ་ཧཱུྃ༔ ཧཱུྃ༔ ལྗགས་ལ་མཆོད་པའི་ལྷ་མོ་གཟུགས་མཛེས་མ༔ དམར་
མོ་ཕྱག་གཉིས་གར་སྒྱུར་ཞལ་ཟས་བསྣམས༔ རྒྱལ་བ་རིགས་ལྔའི་ལྗགས་ལ་མཆོད་པ་འབུལ༔ བཞེས་ནས་འགྲོ་བའི་དོན་ཀུན་མཛད་དུ་གསོལ༔ ཨོཾ་བཛྲ་ནཻ་ཝི་ཏེ་ཨཱཿཧཱུྃ༔ ཧཱུྃ༔ ཐུགས་ལ་མཆོད་པའི་
ལྷ་མོ་གཟུགས་མཛེས་མ༔ མཐིང་མོ་ཕྱག་གཉིས་གར་སྒྱུར་སྣང་གསལ་བསྣམས༔ རྒྱལ་བ་རིགས་ལྔའི་ཐུགས་ལ་མཆོད་པ་འབུལ༔ བཞེས་ནས་འགྲོ་བའི་དོན་ཀུན་མཛད་དུ་གསོལ༔ ཨོཾ་བཛྲ་དྷི་པཾ་ཨཱཿ
ཧཱུྃ༔ ཧཱུྃ༔ ཤངས་ལ་མཆོད་པའི་ལྷ་མོ་གཟུགས་མཛེས་མ༔ སེར་མོ་ཕྱག་གཉིས་གར་སྒྱུར་སྤོས་ཁང་འཛིན༔ རྒྱལ་བ་རིགས་ལྔའི་ཤངས་ལ་མཆོད་པ་འབུལ༔ བཞེས་ནས་འགྲོ་བའི་དོན་ཀུན་མཛད་དུ་
གསོལ༔ ཨོཾ་བཛྲ་དྷུ་པེ་ཨཱཿཧཱུྃ༔ ཧཱུྃ༔ སྐུ་ལ་མཆོད་པའི་ལྷ་མོ་གཟུགས་མཛེས་མ༔ ལྗང་མོ་ཕྱག་གཉིས་གར་སྒྱུར་ན་བཟའ་འཛིན༔ རྒྱལ་བ་རིགས་ལྔའི་སྐུ་ལ་མཆོད་པ་འབུལ༔ བཞེས་ནས་འགྲོ་བའི་

ྈྃ༔ ༔དོན་ཀུན་མཛད་དུ་གསོལ༔ ཨོཾ་བཛྲ་པཉྩ་ལི་ཀ་ཨཱཿཧཱུྃ༔ ཧཱུྃ༔ བཅོམ་ལྡན་རིགས་ལྔའི་ལྷ་ཚོགས་ལ༔ ཨརྒྷཾ་བདུག་སྤོས་མར་མེ་དྲི༔ ཞལ་ཟས་སྒྲ་སྙན་མཆོད་པར་འབུལ༔
ཐུགས་རྗེས་འགྲོ་བའི་དོན་དུ་བཞེས༔ ཨོཾ་ཨཱཿཧཱུྃ༔ བཛྲ་ཨརྒྷཾ༔ དྷུ་པེ༔ པཱུཥྤེ༔ དྷི་པཾ༔ གྷནྡྷེ༔ ནཻ་ཝི་ཏེ༔ ཤཔྟ་ཨོཾ་ཨཱཿཧཱུྃ༔ ནང་མཆོད་འབུལ་བ་ནི༔ འདོད་ཡོན་ལྔ་དང་བདུད་རྩི་ལྔ༔ ཤ་ལྔ་རྣམ་དག་
མཆོད་པ་འབུལ༔ མ་ཧཱ་མཾ་ས་ཛ་གད་པཉྩ་ཨ་མྲྀ་ཏ་ཁཱ་ཧི༔ གསང་མཆོད་བུ་མོ་ཡིད་འོང་མ༔ རྒྱན་དང་ཕྱག་རྒྱ་གར་སྟབས་བསྒྱུར༔ ཧཱུྃ༔ བཅོམ་ལྡན་རིགས་ལྔའི་ལྷ་ཚོགས་ལ༔ སྣང་བ་ཡབ་ལ་སྟོང་པ་ཡུམ༔ སྣང་
སྟོང་རིག་པའི་བདེ་མཆོད་འདི༔ རྩ་རླུང་སྦྱང་ཕྱིར་བཞེས་སུ་གསོལ༔ མ་ཧཱ་མུ་ཏྲ་སུ་ཁ་ཛྙཱ་ན་པཱུ་ཙ་ཧོ༔ བསྒྲལ་མཆོད་ནི༔ བཅོམ་ལྡན་རིགས་ལྔའི་ལྷ་ཚོགས་ལ༔ དུག་ལྔ་ཤ་ཁྲག་རུས་པ་རྣམས༔ འཛིན་
མེད་རང་གྲོལ་སྒྲོལ་མཆོད་འདི༔ སྐྱེ་གནས་སྦྱང་ཕྱིར་བཞེས་སུ་གསོལ༔ རུ་ཏྲ་ཁ་རཾ་ཁཱ་ཧི༔ དེ་ཁོ་ན་ཉིད་མཉམ་གཞག་གི་མཆོད་པ་ནི༔ ཧཱུྃ༔ བདེ་སྟོང་གསལ་སྟོང་རིག་སྟོང་འཁྲུལ་པ་བྲལ༔ ཟུང་འཇུག་དྲན་པ་
རང་གྲོལ་སྤང་གཉེན་བྲལ༔ སྤྲོས་མེད་རང་ཤར་དོན་གྱི་ཏིང་འཛིན་འདི༔ མཁའ་དབྱིངས་རང་ཤར་ལྷ་ལ་མཆོད་པ་འབུལ༔ བྷོ་དྷི་ཙིཏྟ་ཨཱཿ དེ་ནས་ཕྱི་ནང་རྫས་མཆོད་རྣམས་ལ་འདི་སྐད་བརྗོད༔ ཧཱུྃ༔ གདོད་ནས་

རང་བྱུང་རྣམ་དག་སྤྲོས་བྲལ་ཀློང་༔ རྩ་བརྒྱད་ཡན་ལག་སྟོང་སྦྱར་ཨ་མྲྀ་ཏ༔ རྒྱུ་རྐྱེན་བྲལ་བའི་རྣམ་དག་མཆོད་པ་འདི༔ རྒྱལ་བ་རིགས་ལྔའི་ལྷ་ལ་མཆོད་པ་འབུལ༔ སརྦ་པཉྩ་ཨཱཿཧཱུྃ༔ དེ་ནས་བརྒྱུད་པའི་
བླ་མ་རྣམས་ལ་བདུད་རྩི་འབུལ་ཞིང་འདི་སྐད་བརྗོད༔ ཧཱུྃ༔ སྤྲོས་བྲལ་རྣམ་དག་ཆོས་ཀྱི་དབྱིངས༔ ཆོས་སྐུ་ཀུན་བཟང་ཡབ་ཡུམ་ལ༔ རྣམ་དག་བདུད་རྩིའི་རྫས་མཆོད་འབུལ༔ བཞེས་ནས་དབང་དང་དངོས་གྲུབ་
སྩོལ༔ མ་འགགས་རང་རྩལ་ལོངས་སྤྱོད་རྫོགས༔ བཅོམ་ལྡན་རྒྱལ་བ་རིགས་ལྔ་ལ༔ རྣམ་དག་བདུད་རྩིའི་རྫས་མཆོད་འབུལ༔ བཞེས་ནས་དབང་དང་དངོས་གྲུབ་སྩོལ༔ གང་འདུལ་དེར་སྟོན་སྤྲུལ་
པའི་སྐུ༔ སློབ་དཔོན་དགའ་རབ་རྡོ་རྗེ་ལ༔ རྣམ་དག་བདུད་རྩིའི་རྫས་མཆོད་འབུལ༔ བཞེས་ནས་དབང་དང་དངོས་གྲུབ་སྩོལ༔ ཐུགས་རྗེས་རང་ཤར་དངོས་གྲུབ་བརྙེས༔ རིག་འཛིན་ཤྲཱི་སིངྷ་ལ༔
རྣམ་དག་བདུད་རྩིའི་རྫས་མཆོད་འབུལ༔ བཞེས་ནས་དབང་དང་དངོས་གྲུབ་སྩོལ༔ བདུད་བཞི་དཔུང་འཇོམས་འཇའ་ལུས་རྡོ་རྗེའི་སྐུ༔ གུ་རུ་པདྨ་འབྱུང་གནས་ལ༔ རྣམ་དག་བདུད་རྩིའི་རྫས་མཆོད་
འབུལ༔ བཞེས་ནས་དབང་དང་དངོས་གྲུབ་སྩོལ༔ རྩ་རླུང་དག་པ་མཁའ་འགྲོའི་གཙོ༔ མ་གཅིག་ཡེ་ཤེས་མཚོ་རྒྱལ་ལ༔ རྣམ་དག་བདུད་རྩིའི་རྫས་མཆོད་འབུལ༔ བཞེས་ནས་དབང་དང་དངོས་གྲུབ་

ྈྃ༔ ༔སྩོལ༔ ཧཱུྃ༔ ཕུང་ཁམས་དག་པ་ལྷ་ཡི་སྐུ༔ བཅོམ་ལྡན་རྒྱལ་བ་རིགས་ལྔ་ལ༔ རྣམ་དག་བདུད་རྩིའི་རྫས་མཆོད་འབུལ༔ བཞེས་ནས་དབང་དང་དངོས་གྲུབ་སྩོལ༔ ང་བདག་
སྒྲོལ་ནས་དབྱིངས་ལ་བཞུགས༔ དྷ་ཀི་ཆོས་སྐྱོང་སྲུང་མ་ལ༔ རྣམ་དག་བདུད་རྩིའི་རྫས་མཆོད་འབུལ༔ བཞེས་ནས་དབང་དང་དངོས་གྲུབ་སྩོལ༔ ཨོཾ་ཨཱཿཧཱུྃ༔ སྐུ་གསུང་ཐུགས་ཀྱི་ཡི་གེ་གསུམ༔
བདེ་གཤེགས་ཐུགས་ཀྱི་བཅུད་བསྡུས་ཏེ༔ བདུད་རྩིའི་བཅུད་དང་དབྱེར་མེད་འགྱུར༔ འོད་ཟེར་སྤྲོ་བསྡུའི་སྦྱོར་བ་ཡིས༔ མཆོག་ཐུན་དངོས་གྲུབ་ཐོབ་པར་བསམ༔ ཀཱ་ཡ་སིདྡྷི་ཨོཾ༔ ཝཱཀྐ་སིདྡྷི་ཨཱཿ
ཙིཏྟ་སིདྡྷི་ཧཱུྃ༔ ཞེས་བརྗོད་བདུད་རྩིས་མཉེས་པར་བསམ༔ དེ་ནས་རང་གི་ལྕེར་བཞག་ལ༔ ཧཱུྃ༔ བདུད་རྩི་རོ་བརྒྱ་ལྡན་པ་འདི༔ རྟོག་པ་མྱོང་ཚོར་དབྱིངས་སུ་དག༔ གཟུགས་སྒྲ་དྲི་རོའི་འཛིན་པ་བྲལ༔ མཉམ་ཉིད་ཆེན་
པོར་ལྷུན་གྱིས་གྲུབ༔ ཨོཾ་ཨཱཿཧཱུྃ༔ སརྦ་པཉྩ་ཨཱ༔ ཁྲག་གསུམ་སྦྱར་བ་བྷནྡྷར་ཐོགས༔ ཧཱུྃ༔ སྲིད་པ་ཆགས་བྲལ་ངོ་བོར་གནས༔ སྐྱེ་གནས་དག་བྱེད་ཁྲག་མཆོད་འདི༔ བཅོམ་ལྡན་རིགས་ལྔའི་ལྷ་ལ་འབུལ༔
དགྱེས་པའི་ཚུལ་གྱིས་བཞེས་སུ་གསོལ༔ མ་ཧཱ་རཀྟ་པཱུ་ཙ་ཁཱ་ཧི༔ དེ་ནས་འདོད་ཡོན་གཏོར་མ་ནི༔ ཧཱུྃ༔ ཡེ་ཤེས་ལྔ་ལྡན་གཏོར་མ་འདི༔ ཁ་དོག་དྲི་རོ་ནུས་པར་ལྡན༔ གཟུང་འཛིན་རྣམ་དག་གཏོར་མ་འདི༔

འདོད་ཡོན་སྦ